3บลจ.ลุยขายกองทุนพันธบัตรเกาหลี
3บลจ.ลูกแบงก์เดินหน้าขายกองทุนเกาหลีใต้ไม่หยุด AYF ชูลงทุน 1 ปีจ่ายผลตอบแทน 2.10%
15 ก.ค. 2553

3บลจ.ลูกแบงก์เดินหน้าขายกองทุนเกาหลีใต้ไม่หยุด AYF ชูลงทุน 1 ปีจ่ายผลตอบแทน 2.10%
รายงานข่าวจากบริษัทหลักทรัพย์จัดการกองทุน (บลจ.)อยุธยา หรือ AYF แจ้งว่า บลจ.อยุธยาได้เปิดขายกองทุนเปิดกรุงศรีพันธบัตรเกาหลี 1Y4 ระหว่างวันที่13-19ก.ค.2553 อายุการลงทุน 1 ปี โดยกองทุนจะลงทุนในตราสารภาครัฐของประเทศเกาหลีใต้ทั้ง100% คาดการณ์ผลตอบแทนจากการลงทุนหลังหักค่าใช้จ่ายอยู่ที่ประมาณ 2.10% ต่อปี
บลจ.ยูโอบี เสนอขายกองทุนเปิด ยูโอบี โคเรียน บอนด์ 22/8 อายุการลงทุนประมาณ 22 เดือน ลงทุนในพันธบัตรเกาหลีใต้ซึ่งเป็นกองทุนที่ความปลอดภัยสูง ผลตอบแทนที่คาดหวังสูงกว่าตราสารหนี้ภาครัฐในประเทศและดอกเบี้ยเงินฝาก
ทั้งนี้ผู้ลงทุนจะได้รับผลตอบแทนทุก 3 เดือนและไม่เสียภาษีบุคคลธรรมดา โดยเปิดขายครั้งเดียว ระหว่างวันที่ 16-22 ก.ค.53 นี้
บลจ.บัวหลวง เสนอขายกองทุนรวมบัวหลวงธนสารพลัส 27/10 ระหว่างวันที่ 14 - 20 ก.ค. 53 โดยกองทุนจะลงทุนในพันธบัตรภาครัฐของเกาหลีใต้อายุการลงทุนประมาณ 12 เดือน ขนาดโครงการ 1,500ล้านบาท
ทั้งนี้กองทุนดังกล่าวเหมาะสมกับเงินลงทุนส่วนที่ต้องการความมั่นคง และความเสี่ยงต่ำ เพื่อโอกาสในการรับผลตอบแทนที่สูงกว่าการฝากเงิน โดยไม่ต้องไปลงทุนในหุ้น ลงทุนขั้นต่ำ 10,000 บาท ที่ราคาเสนอขาย 10 บาทต่อหน่วยลงทุน